Haloooo, basudara dong, om tante, nyong-nyong gaga deng mahina bagus-bagus…
Sou salamate, tabea, ahaone?
Semoga dong samua ada bae-bae kio, berkat kesehatan deng kepeng puar sama bubara mandidi di muka mulu Aer Manis di Negri Laha..
Kali ini beta mo istori kuah kacang sadiki, ya soal apapa yang bagus-bagus di katong pung kota kesayangan ni. Carita anana muda di Ambon.
Oras ni, anana di bendar Ambon ni dong su paleng pintar mancari, banya yang su karja di kantor-kantor mar dong pici pot samping bagus lai, macam jiwa dagang meronta-ronta. Bagitu jua deng anana yang seng mau par ambtenaaren, dong pilih karja kreatif, seni, bisnis, deng badagang. Bagus tee, rekeng kas kurang angka penggangguran kio. Katong pung bapa raja jua bilang, katong ni bukang provinsi miskin jadi musti bahagia mancari. Daripada dudu kupas orang pung nama bae alias tarkira orang lebe bae cari pisi.
Iyo kio, dong pilih biking barang-barang bagus la bajual akang, biking makanang deng snup enak par kas manja orang-orang di kota musik ni pung mulu pasnana, sampe-sampe akang pung donci 4.20 par batamang minom teh sore mar dong kancing akang. (soal donci ni coba tanya Nyong Grizly Nahusuly, kalo carita makanan saja ana ni mulu paleces)
(https://www.youtube.com/watch?v=hBh_I1p73Ms)
Dong jual pakeang mooi-mooi par iko anana gaul di Ambon ni pung tabiat bastel neces, baju kos deng kameja gaga-gaga, capeo bagus-bagus, sagala rupa-rupa rabana buah tangang, galang, giwang, lapis minya spoit deng sabong dari cengkeh pala par biking honar enak di badang jua ada. la barang sapa sadaaap?
Naah, dong tandeng barang-barang su seng di dulang atau papalele koliling sama dong pung tete nene dolo-dolo, dong su bajual canggih, dong online di sosmed internet. Dunya su canggih macam ini, su seng model sangko aniong di kapala la keku atiting sama beta pung mama-mama dari negri di gunung sadiki tempo (eeiiih, itu mama-mama Ambon sayang ee)
(https://www.youtube.com/watch?v=dLU4Xq_xQGY)
Dorang ini ni bajual sandiri-sandiri, maar kalo dong samua su gabung jurus di satu tampa, mama ee… dong seng ada lawan, tau rame sajaaaa.. su tau to kalo hari pasar, yang tadi sunyi pa'oang-pa'oang tu skrek hongi.
Tampa gabung jurus tu akang nama RABU-RABU MARKET AMBON, itu, pasar asyik anana muda di ambon. nah, ale pasti tau istilah rabu-rabu to? Artinya capat-capat, seng lama, sebentar saja. Akang pasar tu bagitu sudah, dong bajual capat-capat sa, taru barang seng lama lai orang su serbu sama aer nai pukul talit di Pante Teluk Ambon. Pasar ni kang capat sa, yang lama cuma rindu yang seng kuat par sampe di ade nona pung hati.. ahaeeeeee…
Itu sekian perkenalan saja par yang balom tau, Rabu-Rabu Market Ambon ini tamang-tamang dari Ambon Creative Makers dong su biking akang ulang-ulang, ini su sampe ka edisi yang kali ampat, bukang kaleng-kaleng.
Abis ini ni anana kreatif yang biking kumpulan ini ada kasih beberapa hal menarik kalau ale dong datang mangente deng babaliang di RABU-RABU MARKET AMBON atau yang biasa dong pangkas jadi RRM, kalau ala-ala versi on the spot, biasanya fakta nomor enam tu mencengangkan, sumpah, demi ee!
- TAMPA BAKUDAPA PALENG ASYIK
Ambon ni stetok sa, makanya orang-orang laeng kanal laeng sbab kamana-mana pasti basua jua. Jadi, acara macam bagini ni selain par babaliang alias balanja, ale juga bisa bakudapa orang baru, tamang baru, jaringan baru, seng kanal seng sayang to?
Nah, katong ni perlu yang bagini, laeng tau laeng supaya kalo spok naumang ka pustema racong dar luar sana ada coba baganggu ulang, katong pung pandasi su kuat. Coba ale bayangkan, datang bakudapa, makan sadap-sadap, lia barang bagus, bakubage minuman keramah-tamahan Maluku dari Toki Sloki, di bawah temaram cahaya lampu dan iringan musik too, awuuuhhh ada lawan seng?? Ya ale datang, ada dapa tamang baru kalo seng jodoh minimal jadi laah.. eheemm..
- TAMPA BALAJAR DENG BERBAGI
Rata-rata anana di yang bajual di @raburabumarket ni dong seng balajar ilmu dagang dari A-Z, ngala e, jang par hafal buku, beta hitung uang kombali saja talucu mo, hahah.. Dong biking sa dolo, nanti teori datang sandiri. Nah, ale bisa balajar dari anana di sini, kebanyakan dong start tagal lia tamang-tamang yang laeng su biking kamuka. Biasa to, satu tarek satu, ombak panggel ombak. Kalo soal berbagi ilmu, seng ada orang skakar di sini.
Di Rabu-rabu Market Ambon, ada juga kelas berbagi, ada kelas bikin kolase, foto, menulis indah alias lettering dari kaka Mino Made by Minka. Oh iya, ada juga kelas sketsa pake cat aer, biasa yang ajar akang ni Kak Embong Salampessy (owner potretmaluku.id) deng rekan-rekan dari Maluku Sketchwalk, peserta biasanya ada anana kacil, remaja, ada jua orang dewasa. Selain dong kasih balajar orang, dong ambel kesempatan par menggambar di lokasi lai, biasa pameeeer, eh tambah karya maksudnya..ohoo..ohooo…
Penulis : Redaksi
Editor : Redaksi